Fremover vil der ikke længere blive distribueret post fra Københavns Postterminal, som ligger lige ved siden af Københavns Hovedbanegård.

Komplekset, der blandt andet omfatter en gammel, fredet postbygning fra 1910 på Tietgensgade, er ifølge TV2 Finans blevet solgt til en pris på 925 millioner kroner.

Det er Danica Ejendomme og den amerikanske kapitalfond Blackrock, der har købt de små 100.000 kvadratmeter, og dem har man angiveligt store planer med.

Skal huse erhverv

Området skal de kommende 10-15 år omdannes til et nyt kontor- og erhvervsområde.

Post Nord, der har ejet bygningerne indtil nu, har ikke længere brug for de attraktive kvadratmeter og satte allerede i efteråret postterminalen til salg.

- Post Nord Danmark er under hastig forandring, hvor vi med en større konsolidering i fremtiden får brug for andre faciliteter end de nuværende.

- Vi bevæger os mod at blive en logistikvirksomhed med post, og det kræver nogle andre og mere tidssvarende faciliteter, sagde kommunikationschef Morten O. Nielsen ved den lejlighed til Estate Media.

Ifølge TV2 Finans er det arkitektfirmaet Lundgaard og Tranberg, der har fået opgaven med at designe området.